**Kliimaministeerium**

Suur-Ameerika 1

10122 Tallinn

**PÖÖRDUMINE**

**Jägala vana lennuvälja kasutusse võtmisest**

Asutamisel oleva MTÜ Jägala vana lennuväli nimel edastame käesoleva pöördumise seoses riigivaraks oleva kinnisasjaga nr 14605202, katastriüksus nr 24504:009:0234, mis kuulub Eesti Vabariigile ja mille osas on riigivara valitseja Majandus- ja Kommunikatsiooniministeerium (käesolevas dokumendis nimetatud kui *Jägala vana lennuväli*).

Jägala vana lennuväli on maa-ala, mille 1930. aastatel võttis Eesti lennuvägi enda kasutusse suurtükiväega koostöö harjutamiseks. Selle lennuvälja ajalooline asukoht on tänaseni looduses eristatavalt alles, hetkel kasutusel põllumaana.

Eesti erapiloodid on kasutanud oma lennundusalases tegevuses siiani Tallinna Lennuvälja võimalusi ja teenuseid. Seoses Tallinna Lennuvälja intensiivse rahvusvahelise kasutusega on üldlennundusega tegelemine Tallinnas muutunud aga kõikidele asjaosalistele aina problemaatilisemaks nii majanduslikus kui ka lennuohutuse mõttes. Seetõttu on erapiloodid asunud otsima mõistlikus kauguses pealinnast alternatiivi Tallinna Lennuvälja kasutamisele. Täiendava lennuvälja vajaduse tingib ka droonide lennutamise hüppeline areng ning tõsiasi, et Tallinnas sisuliselt puudub nendega lendama õppimiseks mõistlik võimalus.

Leiame, et Jägala vana lennuvälja taastamine ja üldlennunduse ning droonide lennutamise tarbeks kasutusse andmine oleks mõistlik ja perspektiivikas lahendus lennunduse arenguvajadusele ja olemasoleva struktuuri kasutamisest tõusetunud probleemidele. Jägala vana lennuvälja taaskasutuselevõtmine lennutegevuse eesmärgil teeniks nii lennuohutuse tagamise kui ka riigikaitselisi huve, toetades ühtlasi nii üldlennunduse arengut kui ka regionaalarengut laiemalt ja väärtustaks ajaloolist pärandit.

Pöördume Teie poole lahenduse leidmiseks, mis võimaldaks kasutada Jägala vana lennuvälja territooriumi taas lennundusotstarbel ja tagada seekaudu nii maa- kui õhuruumi kui riigi ressursside igakülgselt otstarbekat kasutamist. Lahenduse otsimine ei taotle prioriteetselt ärilist eesmärk, vaid on suunatud valdavalt mittetulunduslike eesmärkideta lennundustegevuse arendamisele ning koostööle Eesti õhuruumi paindlikuks kasutamiseks.

Jägala vana lennuvälja taaselustamine ja sihipärane kompleksne kasutuselevõtt erapilootide koolituseks ja praktiseerimiseks, droonidega harjutamiseks ning riigikaitselisteks tegevusteks on strateegiliselt põhjendatud ja mitmekülgselt kasulik samm Eesti ühiskonna, julgeoleku ja tehnoloogia arengu seisukohalt. Tegevus oleks kooskõlas Eesti õhuruumipoliitikaga 2024 ja toetaks selle elluviimist, samuti riikliku lennundusohutusprogrammi 2024 eesmärkide saavutamist.

**1. Ala kasutamisest lähtuv tugi üldlennundusele ja lendamise õppele**

Jägala vana lennuväli asub logistiliselt soodsas asukohas – Tallinna lähedal, sh riigimaantee vahetus läheduses, samas väljaspool tiheda asustusega alasid. Selline asukoht loob ideaalse keskkonna väiksemate õhusõidukite lennuõppeks ja harjutamiseks, võimaldades samas ohutut õhuruumikasutust. Erapilootide (PPL, CPL) ja lendur-huviliste koolitamine tugevdab Eestis üldlennunduse arengut, mis omakorda parandab ühenduvust, tõstab tehnilist võimekust ning loob uusi töö- ja arenguvõimalusi.

Lennundussektori kasvu ja huvi suurenemist arvestades on lennundusohutuse tagamiseks mõistlik täiendavate alade kasutusse võtmine olemasolevate alade koormuse ja sellega kaasnevate riskide vähendamiseks.

**2. Ala sobivus droonitehnoloogia harjutus- ja katsealaks**

Kaasaegse droonitehnoloogia areng nõuab kontrollitud keskkondi autonoomsete süsteemide turvaliseks testimiseks, lennumarsruutide katsetamiseks ja koolituste korraldamiseks. Jägala avatud ja inimasustusest eemal asuv ala on hästi sobiv visuaalse ja automatiseeritud droonilennutamise jaoks, toetades nii era- kui ka avalikku teadus- ja arendustegevust.

**3. Lennuvälja riigikaitseline ja strateegiline väärtus**

Lennuväljal on oluline potentsiaal Eesti riigikaitse seisukohalt – alates varulennuväljana kasutamisest kuni kaitseväe ja Kaitseliidu harjutuste korraldamiseni. Drooniluure, kommunikatsioonitehnoloogia ning kergemate taktikaliste õhusõidukite harjutuslennud vajavad alasid, kus neid saab turvaliselt läbi viia. Jägala lennuvälja olemasolev taristu võimaldaks mitmeotstarbelist kasutust, tugevdaks riigikaitselist koostööd ja suurendaks Eesti Vabariigi heidutus- ja vastupanuvõimet.

**4. Ajaloolise väärtuse hoidmine ja taastamine**

Jägala lennuväli on osa Eesti Vabariigi lennuväe ajaloost, olles rajatud enne teist maailmasõda ning teeninud Eesti kaitsevajadusi. Sellise lennuvälja taastamine tänapäevastes funktsioonides oleks nii praktiline kui ka sümboolne tegu – see tähistaks rahvuslikku järjepidevust, austust meie sõjalise ajaloo vastu ning valmidust kasutada ajaloolisi paiku tänapäevastes strateegilistes ja hariduslikes rollides.

Seega on Jägala vana lennuvälja taaselustamine mitmetasandiline investeering tulevikku – see toetab lendamisõpet, arendab droonindust, tugevdab riigikaitset ja väärtustab Eesti lennunduspärandit.

Palume arvestada ülaltoodud argumente ning kaaluda võimalust anda Jägala vana lennuväli erapilootide kasutusse mõnel riigivaraseaduses, nt § 15 lg 1 p 2 ja § 18 lg 2 p 5 - 7 sätestatud alusel. Soovime, et Eestil oleks rohkem kaasaegseid ja toimivaid väiksemaid lennuvälju, mis võimaldaksid turvalist ja kvaliteetset lendamisõpet nii harrastajatele kui ka professionaalsetele pilootidele ning droonioperaatoritele.

Lugupidamisega

Taivo Ruus, Tiit Soorm, Harri Ambur

MTÜ Jägala vana lennuväli (asutamisel)

Lisad:

Lühike kokkuvõte Jägala lennuväljast

Katastriüksuse 24504:009:0234 kaart